Ayamkuro ne kisikuro anaa ekunini a nnipa pii no ara nim. Mpԑn pii no wᴐhunu no so ԑno nko ara mpo ne kisikuro ԑsiane sԑdeԑ abu no ne ano den no nti. Ayamkuro gu ahodoᴐ pii; yԑwᴐ deԑ ԑtu yafunu no nsԑmu no, deԑ ԑtᴐ nsono nketewa no soro fa mu, ne deԑ ԑtᴐ menem kwan a ԑda kᴐ yafunu no mu no.
Nsԑnkyerԑnne a ԑnyԑ na a ԑda adi wᴐ ayamkuro ho no ne sԑ, onipa no yafunu bԑyԑ ne ya anaa ԑbԑkeka no pa ara. Mpԑn pii no ara, ԑyԑ a yaw no hyԑ aseԑ firi yafunu no mfimfini, na ԑtumi foro kᴐ onipa no menem sane ba ne yafunu mu. Saa yaw yi bԑtumi adi simma anaa nnᴐnhwere kakra na asane ate kᴐ. Wᴐtumi de nnuro binom dwodwo yaw yi ano mmerԑ kakra. Mpԑn pii sԑ aduane tᴐ mu a na yaw no ba. Ԑtᴐ da nso a, onipa no nnidiiԑ na yaw no ba.
Ԑtumi ma onipa yare pa ara, na ᴐtumi fᴐn yԑ tantanntan. Ayamkuro tu nnipa berԑ a nsuo soronko a ԑboa ma aduane nane yԑ adwuma no ape  agu yafunu no nkatasoᴐ no mu wᴐ yafunu no mu anaa ԑgu nsono no mu sԑe saa akwaa no. Saa kisikuro yi nyԑ na koraa.
Mmoawa a wᴐde ayamkuro ba ne Helicobacter pylori mmoawa. Sԑ obi nonom honam yaw ne nnuro binom a wᴐde kum yaw a ԑnyԑ papa kyԑre a, ᴐtumi nya ayamkuro. Sԑ obi nom nsaden pii a ᴐnya ayamkuro. Sԑ obi nom gyᴐᴐto anaa ntampe a, ᴐnya ayamkuro. Sԑ obi nhwԑ so nnidi anaa ᴐnnidi yie nso a, ᴐnya ayamkuro. Sԑ mfidie mu nkanea ne ᴐhyew kᴐ obi mu pii a, ᴐnya ayamkuro.
Nsԑnkyerԑnne a ԑtaa da adi pa ara ma obi hunu sԑ wanya ayankuro ne sԑ, ne bo anaa n’akoma ho taa hyehye no. Nsԑnkyerԑnne ahodoᴐ binom a ԑkeka ho ne sԑ;
Ayamkuro ho ayaresa gyina deԑ ԑde baeԑ no so. Sԑ Helicobacter pylori mmoawa no na ԑde ayamkuro no baeԑ a, dᴐkotani no bԑkyerԑ wo nnuro a ԑkum mmoawa no ama wode akum saa mmoawa a wᴐn ho yԑ ahomete yԑ hu yi. Bio ayamkuro pii wᴐ hᴐ a wᴐma nnuro a ԑbrԑ asede a ԑwᴐ nipadua no mu no ase ma no bᴐ yafunu no mu nsԑmu no ne ԑmu nsuo no ho ban firi asede no ho, na berԑ rekᴐ anim no, onipa no ho tumi tᴐ no kora kora.
Nsonsonoeԑ nna nsԑnkyerԑnne a ԑda adi wᴐ mmarima a wᴐanya ayamkuro ne mmaa a wᴐanya ayamkuro no ntam. Nanso apᴐmuden mu nhwehwԑmu kyerԑ sԑ mmarima na wᴐtaa nya saa ayamkuro ahodoᴐ yinom pa ara.
Sԑ ayamkuro tu obi na sԑ wampԑ ano aduro a, ԑtumi de ᴐhaw ne nyarewa ahodoᴐ brԑ onipa no. Mmerԑ rekᴐ anim no, onipa no nsono mu tumi tutu ntokuro ma ᴐnya yafunu mu nnyarewa ahodoᴐ ne yafunukeka.
Mogya tumi nwunu gu nipa no mu, na ԑba no saa a, ԑma onipa no hwere mogya, na wᴐtumi gye no to ayaresabea. Deԑ ԑkyerԑ sԑ mogya renwunu wᴐ obi yam ne sԑ, onipa no agyanan yԑ tuntum, n’ani so biri no, na ᴐyԑ mmrԑ.
Sԑ ekuro no tu onipa no yafunu mu na sԑ ԑyԑ sԑ ԑrewu no a, ebi wᴐ hᴐ a ԑgya etwa wᴐ beaeԑ a ԑtu no, enti ԑtᴐ da a ԑma no yԑ den ma aduane sԑ ԑbԑfa mu akᴐ akwaa ahodoᴐ a ԑyԑ aduane no ho adwuma no mu. Sԑ onipa no nya saa etwa yi a, nsԑnkyerԑnne a ԑda adi ne sԑ, ᴐtaa fefe, na ne so nso te.
Saa nyarewa ne ᴐhaw a yԑabobᴐ soᴐ yi yԑ deԑ ano yԑ den pa ara, na ne nyinaa bԑhia sԑ wᴐpae onipa no yԑ no aprehyԑn.
Sԑ obi pԑ sԑ wᴐsi ayamkuro ano a, ԑnni kwan sԑ ᴐnom nsa a ano yԑ den pii. Afei sԑ onipa no renom ayamkuro aduro a, ԑnni kwan sԑ ᴐde nsa ka ho. Ԑsԑ sԑ onipa no hohoro ne nsa waano waano sԑdeԑ ԑbԑyԑ a ԑbԑbᴐ ne ho ban afiri nyarewa ho.
Ԑsԑ sԑ onipa no te nnuro a wᴐde te yaw biara soᴐ no so. Ԑsԑ sԑ ᴐgyae gyᴐᴐto anaa ntampe nom na ᴐdi nnuaba ne atosodeԑ pii.
